Der faldt en sten fra AaB-træner Erik Hamréns hjerte, da dommer Michael Svendsen fløjtede søndagens kamp mod Viborg af. AaB-træneren måtte igennem en nervepirrende anden halvleg, hvor hans spillere ikke formåede at udnytte overvægt af spil og chancer til at udbygge føringen på 1-0, og hvor Viborg kom uhyre tæt på udligningen et par gange mod slutningen. - Der er altid en risiko for at modstanderen udligner, når man ikke selv får afgjort kampen. Det var frustrerende at se på, sagde Hamrén efter 1-0-sejren, hvor han til gengæld glædede sig over sit holds defensiv, der nu har holdt nullet tre kampe i træk.
AaB-træner Erik Hamrén var frustreret over sit holds brændte chancer mod Viborg, men glædede sig over den solide defensiv og sejren på 1-0.